Document ID: 32004D0542

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουνίου 2004
για την τροποποίηση του παραρτήματος ΙΙ της απόφασης 79/542/ΕΟΚ του Συμβουλίου όσον αφορά τον πίνακα των τρίτων χωρών από τις οποίες τα κράτη μέλη επιτρέπουν την εισαγωγή νωπού κρέατος
[κοινοποιηθείσα υπό τον αριθμό Ε(2004) 1954]
(Κείμενο που παρουσιάζει ενδιαφέρον για τον ΕΟΧ)
(2004/542/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών (1), και ιδίως το άρθρο 14 παράγραφος 3 στοιχεία γ) και δ) και το άρθρο 15,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 παράγραφοι 1 και 4,
Eκτιμώντας τα ακόλουθα:
(1)
Η απόφαση 79/542/ΕΟΚ του Συμβουλίου, της 21ης Δεκεμβρίου 1979, για την κατάρτιση καταλόγου τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (3), τροποποιήθηκε πρόσφατα από την απόφαση 2004/212/ΕΚ της Επιτροπής (4). Σύμφωνα με την τροποποίηση αυτή θα ισχύσουν νέα υποδείγματα υγειονομικών πιστοποιητικών από την 1η Μαΐου 2004.
(2)
Η απόφαση 93/402/ΕΟΚ της Επιτροπής, της 10ης Ιουνίου 1993, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Νότιας Αμερικής (5), εξακολουθεί να ισχύει για την Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη και τροποποιήθηκε πρόσφατα από την απόφαση 2003/758/ΕΚ (6), η οποία τροποποιεί την περιφερειοποίηση της Αργεντινής· η απόφαση αυτή θα καταργηθεί την 1η Μαΐου 2004, σύμφωνα με την απόφαση 2004/212/ΕΚ.
(3)
Η απόφαση 1999/283/ΕΟΚ της Επιτροπής, της 12ης Απριλίου 1999, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Αφρικής (7), τροποποιήθηκε πρόσφατα από την απόφαση 2003/571/ΕΚ (8), η οποία τροποποιεί την περιφερειοποίηση της Σουαζιλάνδης· η απόφαση αυτή θα καταργηθεί την 1η Μαΐου 2004, σύμφωνα με την απόφαση 2004/212/ΕΚ.
(4)
Η απόφαση 2000/585/ΕΚ της Επιτροπής, της 7ης Σεπτεμβρίου 2000, για την κατάρτιση καταλόγου τρίτων χωρών από τις οποίες τα κράτη μέλη επιτρέπουν την εισαγωγή κρέατος κουνελιών και ορισμένων άγριων και εκτρεφόμενων θηραμάτων, και για τον καθορισμό των όρων σχετικά με την υγεία των ζώων και τη δημόσια υγεία καθώς και της κτηνιατρικής πιστοποίησης για τις εισαγωγές αυτές (9), τροποποιήθηκε πρόσφατα από την απόφαση 2004/245/ΕΚ (10), η οποία επιτρέπει στην Ισλανδία την εξαγωγή κρέατος άγριων και εκτρεφόμενων θηραμάτων δίχηλων ζώων εκτός των αγριόχοιρων.
(5)
Επομένως, η απόφαση 79/542/ΕΟΚ του Συμβουλίου, πρέπει να επικαιροποιηθεί ώστε να ληφθούν υπόψη οι απαιτήσεις όσον αφορά την περιφερειοποίηση και την πιστοποίηση που ορίζονται στην απόφαση 2003/571/ΕΚ για την Αργεντινή και στην απόφαση 2004/245/ΕΚ για την Ισλανδία.
(6)
Οι κωδικοί ISO που αφορούν ορισμένες τρίτες χώρες οι οποίες απαριθμούνται στο μέρος 1 του παραρτήματος ΙΙ της απόφασης 79/542/ΕΟΚ πρέπει να επικαιροποιηθούν.
(7)
Πρέπει να διευκρινιστεί ότι απαιτείται η χρήση των υποδειγμάτων πιστοποιητικών όπως ορίζεται στην απόφαση 79/542/ΕΟΚ με την επιφύλαξη των ειδικών απαιτήσεων πιστοποίησης βάσει των συμφωνιών της Κοινότητας με τρίτες χώρες.
(8)
Το μέρος 1 του παραρτήματος ΙΙ της απόφασης 79/542/ΕΟΚ πρέπει να τροποποιηθεί ανάλογα.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος I του παραρτήματος ΙΙ της απόφασης 79/542/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Μαΐου 2004.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Ιουνίου 2004.

Labels: 3
17
5
6